ORI จ่อเปิดตัว 7 โครงการใหม่ มูลค่า 2.4 หมื่นลบ. หนุนยอดขายปี 61 พุ่งแตะ 2 หมื่นลบ.
ORI จ่อเปิดตัว 7 โครงการใหม่ มูลค่า 2.4 หมื่นลบ. หนุนยอดขายปี 61 พุ่งแตะ 2 หมื่นลบ.
18 มิ.ย. 2561

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า แนวโน้มยอดโอนกรรมสิทธิ์ในช่วงครึ่งหลังปี 2561 จะปรับตัวดีขึ้นกว่าในช่วงครึ่งแรกปี 2561 เนื่องจากจะมีโครงการคอนโดมิเนียมสร้างเสร็จใหม่ จำนวน 4 โครงการ มูลค่าโครงการรวมประมาณ 15,100 ล้านบาท
ประกอบด้วยโครงการ พาร์ค ออริจิ้น 24 เฟส 2 มูลค่า 11,100 ล้านบาท, โครงการเคนซิงตัน เกษตร-แคมปัส มูลค่า 1,050 ล้านบาท, โครงการ นอตติ้งฮิลล์ จตุจักร อินเตอร์เชนจ์ มูลค่า 600 ล้านบาท และโครงการนอตติ้งฮิลล์ สุมขุมวิท 105 มูลค่า 2,350 ล้านบาท โดยในส่วนของโครงการพาร์ค ออริจิ้น 24 เฟส 2 สามารถทยอยรับรู้รายได้ตั้งแต่ไตรมาส 2 ซึ่งเร็วกว่าแผนที่วางไว้
ทั้งนี้ ณ สิ้นไตรมาส 1/2561 บริษัทมียอดขายรอโอน (Backlog) มูลค่ารวม 29,263 ล้านบาท ซึ่งจะทยอยรับรู้ในช่วงที่เหลือของปีนี้ประมาณ 10,299 ล้านบาท ส่วนที่เหลือรับรู้ในปีถัด ๆ ไป โดยมั่นใจว่ารายได้จะเติบโตได้ตามเป้าที่ตั้งไว้ 15,000 ล้านบาท ในส่วนยอดขาย (Presale) ช่วง 6 เดือนแรก (ม.ค.-มิ.ย.61) บริษัททำได้แล้วกว่า 50% ของเป้าหมายยอดขายรวมทั้งปีที่ตั้งไว้ 20,000 ล้านบาท
สำหรับในช่วงที่เหลือของปีนี้ บริษัทมีแผนเปิดตัวโครงการใหม่จำนวน 7 โครงการ มูลค่าโครงการรวม 24,000 ล้านบาท แบ่งเป็น โครงการแนวราบ จำนวน 3 โครงการ มูลค่าโครงการรวม 4,000 ล้านบาท และเป็นโครงการคอนโดมิเนียม จำนวน 4 โครงการ มูลค่าโครงการรวม 20,000 ล้านบาท
ด้านสถานการณ์ตลาดในช่วงครึ่งหลังปี 61 คาดว่าจะมีความคึกคักมากขึ้น ประชาชนมีความมั่นใจจากภาวะเศรษฐกิจที่ฟื้นตัวดีขึ้น และความต้องการที่อยู่อาศัยมีเพิ่มขึ้น ส่งผลให้แนวโน้มยอดขายในช่วงครึ่งปีหลังน่าจะทำได้ดีกว่าครึ่งปีแรก ประกอบกับในช่วงครึ่งปีหลังจะมีการเปิดตัวโครงการคอนโดมิเนียมเพิ่มมากขึ้น ซึ่งจะช่วยสนับสนุนยอดขายในช่วงครึ่งปีหลังต่อไป